**Pótfelvételi eljárás keretében is lehet jelentkezni a Turizmus-vendéglátás szak duális képzésére**

**A képzési forma rövid bemutatása:**

A turizmus a nemzetgazdaság kifejezetten gyakorlatorientált területe, éppen ezért kiemelten fontos, hogy felsőoktatási tanulmányaik során a hallgatók az elméleti ismeretek mellett gyakorlati ismereteket is szerezhessenek. A vendégekkel való kommunikációt, a speciális üzemeltetési és gazdálkodási feladatokat, a marketinghez és menedzsmenthez kapcsolódó kérdéseket elsajátítani elsősorban valódi munkahelyi környezetben lehet. A végzést követő munkaerőpiaci elhelyezkedés az e képzési formát választó fiatalok számára sokkal egyszerűbbé válik.

**A képzés helyszínei:**

Hallgatóink a Turizmus-vendéglátás szakot mindkét képzési helyszínünkön (Gödöllőn, és Budapesten) duális formában is elvégezhetik.

**Vállalati partnereink:**

Vállalati partnereink folyamatosan bővülő listáját és elérhetőségüket lentebb, a csatolt dokumentumok között olvashatják. A normál felvételi eljárás keretében még be nem töltött szakmai gyakorlati helyekre még lehet jelentkezni, a listát szintén a csatolt dokumentumok között találják.

**Tennivalók és határidők:**

Amennyiben duális képzési formában szeretné teljesíteni a szakot, a következőket kell figyelembe vennie:

* A felvételi eljárás során jelentkeznie kell az érintet szakra intézményünkbe, normál felvételi eljárásban, az E-felvi felületen.
* Részt kell vennie az Önt érdeklő vállalati partnerünk kiválasztási eljárásában, melyhez partnereink vállalati kapcsolattartójánál kell jelentkeznie a megadott e-mail címre elküldött motivációs levéllel legkésőbb 2018. augusztus 15-ig. Javasoljuk, hogy az e-mail elküldésekor a tárgy rovatban tüntesse fel: jelentkezés duális képzésre pótfelvételi eljárásban. Kérjük, hogy az elküldött e-mailt másolatban küldje el a szak duális képzése egyetemi kapcsolattartójának is (molnar.csilla@gtk.szie.hu)
* A kiválasztott szakmai gyakorlóhely az előzetesen megadott elektronikus elérhetőségén keresztül közli Önnel a kiválasztási beszélgetés időpontját és helyét (jellemzően a gyakorlati hely székhelye).
* A szakmai gyakorlati hely a kiválasztási eljárás befejezését követő 15 napon belül a lakóhelyre küldött írásbeli értesítésben közli a jelentkezővel, hogy kiválasztotta-e azon személyek közé, akik a sikeres felvételt, beiratkozást és egyetemi átsorolást követően részt vehetnek a duális képzésben
* Duális képzésben csak azon hallgatók kezdhetik meg tanulmányaikat, akik az E-felvételi felvételi eljárás során felvételt nyertek (erről a ponthúzás után kap értesítést), és a vállalati partner kiválasztási eljárása során is sikerrel zárták a felvételt.
* Ön a jelentkezését több szakmai gyakorlati helyre is benyújthatja és a kiválasztási eljárásban részt vehet. Amennyiben több partnerünktől is pozitív visszajelzést kapott, Ön dönt arról, hogy melyik gyakorlati hellyel köt majd hallgatói munkaszerződést. ***Kérjük, csak azokhoz a partnerekhez jelentkezzen, akik pótfelvételben is meghirdettek gyakornoki helyeket!***
* A sikeres felvételi eljárásokat követően a duális képzésben résztvevő hallgatóknak vállalnia kell a képzési feltételeket, azaz alá kell írnia a duális képzésre vonatkozó képzési szerződést,  illetve a duális partnerrel a hallgatói munkaszerződést, melyre az intézménybe történő beiratkozás után kerülhet sor.

**A Turizmus-vendéglátás szak intézményi kapcsolattartója:**

Dr. Molnár Csilla egyetemi docens
molnar.csilla@gtk.szie.hu